Er det pisk eller gulerod der skal til for at sikre et grønnere dansk landbrug? Det blev diskuteret live under søndagens nyhedsudsendelse.

Med traktorer i baggrunden havde TV2 Nord sat de to folketingskandidater Marie Bjerre (V) og Benjamin Jørgensen (SF) samt formand for Agri Nord, Carl Christian Pedersen, stævne. Der skulle debatteres, hvordan dansk landbrug bliver grønnere. Benjamin Jørgensen går ind for en CO2-afgift på landbruget, fordi han mener, at et kan hjælpe til, at vi som land når vores CO2-målsætninger. -	Afgiften er en måde at tage fælles ansvar på for at opnå vores mål, lød det fra ham. Også selvom det vækker bekymring hos landmændende? -	Vi tror på, at CO2-afgiften kan skabe incitamenter til at omstille landbruget til færre dyr og flere planter. Venstre for "klog" CO2-afgift Marie Bjerre fortalte, at Venstre generelt er for en C02-afgift. -	Det, at vi får sat pris på CO2, det gør, at man får sat markedsmekanismerne i spil. Landbruget har en helt særlig udfordring, og man kan ikke bare indføre en CO2-afgift – den skal indføres klogt, lød det fra hende. Det er, ifølge Marie Bjerre, vigtigt, at man reelt omstiller landbruget og ikke bare eksporterer det. Til sidst kom turen til Carl Christian Pedersen, som havde en meget klar holdning til spørgsmålet om en CO2-afgift. -	Det er en forbandet dårlig ide. Det er en pisk, ikke en gulerod. Vi har rykket på med at reducere vores klimaaftryk, men skæve afgifter kan i værste fald koste arbejdspladser. Du kan se hele live-debatten øverst i artiklen.